בראשית פרק כה: לידת עשו ויעקב ומכירת הבכורה

מבוא

**החלק הראשון של פרק כה פסוקים א-יח (סוף פרשת חיי שרה):**

חלק זה עוסק בבני הפילגשים של אברהם, לבנים אלו אברהם נותן מתנות ומשלחם מחוץ לגבולות הארץ. בהמשך מתואר מותו של אברהם וקבורתו במערת המכפלה. חלק זה מסתיים ברשימה של **שנים עשר** הבנים של ישמעאל, ומותו של ישמעאל.

**החלק השני של פרק כה פסוקים יט-לד (תחילת פרשת תולדות):**

חלק זה עוסק ביעקב ועשו - עיבורם, הולדתם, אורח חייהם, יחס הוריהם אליהם ויחסם לבכורה. חלק זה מהווה הקדמה לפרק כז - לברכות יעקב ועשו.

בלימוד פרק כה, נתמקד רק בחלקו השני של הפרק.

שאלה מכוונות למידה

א. מהי משמעות הנבואה שקבלה רבקה?

ב. מהן הסיבות לאהבת יצחק את עשו?

ג. מה למדים מפרקנו על אופיים ועל דרך חייהם של יעקב ועשו?

ד. מדוע עשיו מוותר על הבכורה? מה יחסו למכירת הבכורה?

|  |
| --- |
| בני יצחק - עשו ויעקב  |

בראשית כה

(יט) וְאֵלֶּה תּוֹלְדֹת יִצְחָק בֶּן אַבְרָהָם אַבְרָהָם הוֹלִיד אֶת יִצְחָק:

(כ) וַיְהִי יִצְחָק בֶּן אַרְבָּעִים שָׁנָה בְּקַחְתּוֹ אֶת רִבְקָה בַּת בְּתוּאֵל הָאֲרַמִּי מִפַּדַּן אֲרָם אֲחוֹת לָבָן הָאֲרַמִּי לוֹ לְאִשָּׁה:

(כא) וַיֶּעְתַּר יִצְחָק לַה' לְנֹכַח אִשְׁתּוֹ כִּי עֲקָרָה הִוא וַיֵּעָתֶר לוֹ ה' וַתַּהַר רִבְקָה אִשְׁתּוֹ:

(כב) וַיִּתְרֹצֲצוּ הַבָּנִים בְּקִרְבָּהּ וַתֹּאמֶר אִם כֵּן לָמָּה זֶּה אָנֹכִי וַתֵּלֶךְ לִדְרֹשׁ אֶת ה':

(כג) וַיֹּאמֶר ה' לָהּ שְׁנֵי גוֹיִם בְּבִטְנֵךְ וּשְׁנֵי לְאֻמִּים מִמֵּעַיִךְ יִפָּרֵדוּ וּלְאֹם מִלְאֹם יֶאֱמָץ וְרַב יַעֲבֹד צָעִיר:

(כד) וַיִּמְלְאוּ יָמֶיהָ לָלֶדֶת וְהִנֵּה תוֹמִם בְּבִטְנָהּ:

(כה) וַיֵּצֵא הָרִאשׁוֹן אַדְמוֹנִי כֻּלּוֹ כְּאַדֶּרֶת שֵׂעָר וַיִּקְרְאוּ שְׁמוֹ עֵשָׂו:

(כו) וְאַחֲרֵי כֵן יָצָא אָחִיו וְיָדוֹ אֹחֶזֶת בַּעֲקֵב עֵשָׂו וַיִּקְרָא שְׁמוֹ יַעֲקֹב וְיִצְחָק בֶּן שִׁשִּׁים שָׁנָה בְּלֶדֶת אֹתָם:

(כז) וַיִּגְדְּלוּ הַנְּעָרִים וַיְהִי עֵשָׂו אִישׁ יֹדֵעַ צַיִד אִישׁ שָׂדֶה וְיַעֲקֹב אִישׁ תָּם יֹשֵׁב אֹהָלִים:

(כח) וַיֶּאֱהַב יִצְחָק אֶת עֵשָׂו כִּי צַיִד בְּפִיו וְרִבְקָה אֹהֶבֶת אֶת יַעֲקֹב:

****ההיריון: דרישת רבקה את ה', ותשובת ה'****

בראשית כה

(כב) וַיִּתְרֹצֲצוּ הַבָּנִים בְּקִרְבָּהּ וַתֹּאמֶר אִם כֵּן לָמָּה זֶּה אָנֹכִי וַתֵּלֶךְ לִדְרֹשׁ אֶת ה':

(כג) וַיֹּאמֶר ה' לָהּ שְׁנֵי גוֹיִם בְּבִטְנֵךְ וּשְׁנֵי לְאֻמִּים מִמֵּעַיִךְ יִפָּרֵדוּ וּלְאֹם מִלְאֹם יֶאֱמָץ[[1]](#footnote-1) וְרַב יַעֲבֹד צָעִיר:

1. עיין בפסוקים כב-כד, ונסה על פי הפשט, להציע הסבר תשובות לשאלות הבאות:

א. **הדרישה של רבקה מה':** לפי הפשט, מדוע רבקה הלכה לדרוש בה'?

ב. **התשובה של ה' לרבקה:** לפי הפשט, מה התשובה של ה' לרבקה וכיצד תשובתו עונה לשאלתה?

ג. **היחסים בין שני הבנים/הלאומים:** לפי הפשט, מה יהיו היחסים בין שני הבנים/הלאומים של רבקה?

רש"י בראשית כה, כב

(כב) ויתרוצצו - על כורחך המקרא הזה אומר דורשני, שסָתַם מה היא רציצה זו, וכתב "אם כן למה זה אנכי".

ורבותינו דרשוהו: לשון ריצה, כשהייתה עוברת על פתחי תורה של שֶׁם ועֶבֶר - יעקב רץ ומפרכס לצאת, עוברת על פתחי עבודה זרה - עֵשָׂו מפרכס לצאת.

 (כג) ממעיך יפרדו - מן המעים הם נפרדים, זה (עשו) לרשעו וזה (יעקב) לתומו.

1. עיין בפסוקים כב-כג, ובדברי רש"י, וענה:

א. **הדרישה של רבקה מה':** לפי רש"י, מדוע רבקה הלכה לדרוש בה'?

ב. **התשובה של ה' לרבקה:** לפי רש"י, מה התשובה של ה' לרבקה וכיצד תשובתו עונה לשאלתה?

ג. **אופיים של שני הבנים:** איזו נקודה רש"י הוסיף שלא נזכרת כלל בפשט, על אופיים של עשיו ויעקב?

****אורח חייהם של יעקב ועשו****

בראשית כה

(כז) וַיִּגְדְּלוּ הַנְּעָרִים וַיְהִי עֵשָׂו אִישׁ יֹדֵעַ צַיִד אִישׁ שָׂדֶה וְיַעֲקֹב אִישׁ תָּם יֹשֵׁב אֹהָלִים:

(כח) וַיֶּאֱהַב יִצְחָק אֶת עֵשָׂו כִּי צַיִד בְּפִיו וְרִבְקָה אֹהֶבֶת אֶת יַעֲקֹב:

"ויגדלו הנערים" - ומתוך כך התברר אופיים. מה עולה מן הכתובים לגבי דרך חייהם ואופיים של האחים? נשווה את תיאוריהם של עשו ושל יעקב, ונעיין בדברי המפרשים:

|  |  |  |
| --- | --- | --- |
|  | **עשו** | **יעקב** |
|  | **"אִישׁ יֹדֵעַ צַיִד"** | **"אִישׁ תָּם"** |
|  | **"אִישׁ שָׂדֶה"** | **"ישֵׁב אֹהָלִים"** |
| **רשב"ם**  | יודע ציד - לצוד ציד להביא. | יושב אהלים - רועה צאן אביו, כמו שפירשתי אצל 'יושב אהל ומקנה'[[2]](#footnote-2). |
| **אבן עזרא** | יודע ציד - לעולם מלא מִרְמוֹת, כי רוב החיות בדרך מִרְמָה יתפשׂוֹּ | ויעקב הפך עשו כי הוא איש תם. |
| **רש"י** | יודע ציד - לצוד ולרמות את אביו בפיו, ושואלו 'אבא היאך מעשרין את המלח ואת התבן', כסבור אביו שהוא מדקדק במצות.איש שדה - כמשמעו אדם בטל וצודה (וצד) בקשתו חיות ועופות. | תם - אינו בקי בכל אלה, אלא כלִיבו כן פיו. מי שאינו חריף לרמות קרוי תם.יושב אהלים - אהלו (בית מדרש) של שם ואהלו (ובית מדרש) של עבר. |

1. עיין בפסוקים כז-כח ובדבריהם של רשב"ם, אב"ע ורש"י, וענה:

א לפי הרשב"ם, במה עסק עשו, ובמה עסק יעקב?

ב. מה הוסיף האב"ע על הרשב"ם?

ג. לפי רש"י, במה עסק עשו ובמה עסק יעקב, ומה היו תכונות האופי שלהם?

ד. מהו ההבדל העקרוני, בין פירוש של הרשב"ם לבין הפירוש של רש"י והאב"ע?

****יחסם של יצחק ורבקה ליעקב ועשו****

בראשית כה, כח

וַיֶּאֱהַב יִצְחָק אֶת עֵשָׂו כִּי צַיִד בְּפִיו

וְרִבְקָה אֹהֶבֶת אֶת יַעֲקֹב.

1. מה בא הפסוק ללמדנו על ההבדל בין אהבת יצחק ואהבת רבקה לבנים**?**

|  |
| --- |
| בראשית כה, כחוַיֶּאֱהַב יִצְחָק אֶת עֵשָׂו כִּי צַיִד בְּפִיו וְרִבְקָה אֹהֶבֶת אֶת יַעֲקֹב. |
| **רש"י**יודע ציד - לצוד ולרמות את אביו בפיו, ושואלו 'אבא היאך מעשרין את המלח ואת התבן?', כסבור אביו שהוא מדקדק במצות. | **ספורנו** ויאהב יצחק את עשו - גם את עשו אף על פי שידע בלי ספק שלא היה שלם כיעקב.ורבקה אוהבת את יעקב - לבדו מפני שהכירה ברשעו של עשו. |

1. מה ההבדל בין תפיסת הספורנו את יחסו של יצחק לעשיו לבין תפיסתו של רש"י?

|  |
| --- |
| מכירת הבכורה  |

בראשית כה

(כט) וַיָּזֶד יַעֲקֹב נָזִיד וַיָּבֹא עֵשָׂו מִן הַשָּׂדֶה וְהוּא עָיֵף:

(ל) וַיֹּאמֶר עֵשָׂו אֶל יַעֲקֹב הַלְעִיטֵנִי נָא מִן הָאָדֹם הָאָדֹם הַזֶּה כִּי עָיֵף אָנֹכִי עַל כֵּן קָרָא שְׁמוֹ אֱדוֹם:

(לא) וַיֹּאמֶר יַעֲקֹב מִכְרָה כַיּוֹם אֶת בְּכֹרָתְךָ לִי:

(לב) וַיֹּאמֶר עֵשָׂו הִנֵּה אָנֹכִי הוֹלֵךְ לָמוּת וְלָמָּה זֶּה לִי בְּכֹרָה:

(לג) וַיֹּאמֶר יַעֲקֹב הִשָּׁבְעָה לִּי כַּיּוֹם וַיִּשָּׁבַע לוֹ וַיִּמְכֹּר אֶת בְּכֹרָתוֹ לְיַעֲקֹב:

(לד) וְיַעֲקֹב נָתַן לְעֵשָׂו לֶחֶם וּנְזִיד עֲדָשִׁים וַיֹּאכַל וַיֵּשְׁתְּ וַיָּקָם וַיֵּלַךְ וַיִּבֶז עֵשָׂו אֶת הַבְּכֹרָה: ס

מדוע עשו מוותר על הבכורה?

אבן עזרא בראשית כה, לא-לב

מִכְרָה כַיּוֹם אֶת בְּכֹרָתְךָ לִי - ...והבכורה שיקח פי שנים בממון אביו.

הנה אנכי הולך למות - וטעם הנה אנכי הולך למות שבכל יום ויום הוא מסתכן בעצמו כאשר יצא לצוד שמא יהרגוהו החיות, ויתכן שימות קודם אביו.

רש"י בראשית כה לא-לב

מִכְרָה כַיּוֹם אֶת בְּכֹרָתְךָ לִי - לפי שהעבודה (בקורבנות) בבכורות.

אמר יעקב אין רשע זה כדאי שיקריב להקב"ה.

הנה אנכי הולך למות - אמר עשו מה טיבה של עבודה זו (עבודת הקורבנות המוטלת על הבכורים)?

אמר לו כמה אזהרות ועונשין ומיתות תלוין בה, כאותה ששנינו אלו הן שבמיתה שתויי יין, ופרועי ראש.

אמר אני הולך למות על ידה, אם כן מה חפץ לי בה.

1. עיין בפסוקים לא-לב ובדברי אב"ע ורש"י, וענה?

א. לפי האב"ע ורשי, מה מקנה הבכורה לבכור?

ב. לפי האב"ע ורש"י, מדוע עשיו מוותר על הבכורה?

ג. מה ההבדל העקרוני בין שני הפירושים?

****יחסו של עשו למכירת הבכורה****

****בראשית כה****

**(לג) וַיֹּאמֶר יַעֲקֹב הִשָּׁבְעָה לִּי כַּיּוֹם וַיִּשָּׁבַע לוֹ וַיִּמְכֹּר אֶת בְּכֹרָתוֹ לְיַעֲקֹב:**

**(לד) וְיַעֲקֹב נָתַן לְעֵשָׂו לֶחֶם וּנְזִיד עֲדָשִׁים וַיֹּאכַל וַיֵּשְׁתְּ וַיָּקָם וַיֵּלַךְ וַיִּבֶז עֵשָׂו אֶת הַבְּכֹרָה:**

1. **הבא שלוש ראיות מפסוקים לג-לד על יחסו המזלזל של עשו לבכורה.**
* ****רמב"ן בראשית כה לד****

**ואמר ויאכל וישת ויקם וילך ויבז - כי אחר שאכל ושתה חזר השדה אל צידו, וזו סיבת בזוי הבכורה, כי אין חפץ בכסילים רק שיאכלו וישתו ויעשו חפצם בעתם, ולא יחושו ליום מחר.**

1. **איזה הסבר נוסף מביא הרמב"ן המלמד על כך שעשו זילזל בבכורה?**
* ****ספורנו בראשית כה, לג-לד****

וימכור את בכורתו - במחיר שפסקו ביניהם ולא חשש הכתוב לבארו.

**ויעקב נתן לעשו - לקנות בקנין חליפין בנזיד או בכלי אשר בו הנזיד על דרך שלף איש נעלו ונתן לרעהו (רות ד, ז).**

1. לפי הספורנו, מהו מחיר מכירת הבכורה? והאם לפי פירוש הספרונו ניתן לדעת על יחסו של עשו ל"בכורה"?

****עשו הנוכל****

**ראינו שבעת 'מכירה הבכורה' עשו לא סבר שיעקב עשה לו עוול כשהוא קנה ממנו את הבכורה, אך בפרק כז עשו יתאר את מכירה הבכורה כעוול שעשה לו יעקב:**

****בראשית כז, לו****

**וַיֹּאמֶר הֲכִי קָרָא שְׁמוֹ יַעֲקֹב וַיַּעְקְבֵנִי זֶה פַעֲמַיִם אֶת בְּכֹרָתִי לָקָח וְהִנֵּה עַתָּה לָקַח בִּרְכָתִי וַיֹּאמַר הֲלֹא אָצַלְתָּ לִּי בְּרָכָה:**

1. "וּלְאֹם מִלְאֹם יֶאֱמָץ" - כל אחד מהעמים יתאמץ להתגבר על חברו. [↑](#footnote-ref-1)
2. "וַיִּקַּח לוֹ לֶמֶךְ שְׁתֵּי נָשִׁים שֵׁם הָאַחַת עָדָה וְשֵׁם הַשֵּׁנִית צִלָּה. וַתֵּלֶד עָדָה אֶת **יָבָל הוּא הָיָה אֲבִי יֹשֵׁב אֹהֶל וּמִקְנֶה**". (ברשאית ד יט-כ) [↑](#footnote-ref-2)